D. Čaplovič, podpredseda vlády SR: (2008-02-14):
Pýtate sa na opatrenia, ktoré vláda prijala na znižovanie týchto rozdielov. Na ilustráciu môžem povedať, že na rokovaní vlády od júla 2006 do konca roku 2006 bolo prerokovaných 44 materiálov, týkajúcich sa štrukturálnych fondov a Kohézneho fondu nielen na programové obdobie, ktoré postupne končí v roku 2008, to je 2004 – 2006, ale aj na nové programovacie obdobie 2007 – 2013. Od januára 2007 do dnešných dní bolo prerokovaných 55 materiálov, teda jednak týchto programovacích období, ktoré sa týkajú týchto oblastí. Tieto počty hovoria nielen o aktivite súčasnej vlády, ale aj o zložitosti a komplexnosti danej problematiky. Súčasné obdobie počas rokov 2006 – 2008 je špecifické kvôli prieniku dvoch programovacích období. Na jednej strane sa dočerpávajú finančné prostriedky z programovacieho obdobia 2004 – 2006 a zároveň dochádza k nábehu na plné rozpočtové obdobie 2007 – 2013. Môžem konštatovať, že rok 2007 bol úspešný. V priebehu roku 2007 sa vyčerpal záväzok roku 2005 na 98,17 %. Súčasná vláda vyvinula maximálne úsilie, aby sa čerpanie zlepšovalo. V roku 2008 je potrebné dočerpať záväzok roku 2006. Tu platí pravidlo M + 2, čo znamená, že alokované prostriedky na rok 2006 sa musia vyčerpať do konca roku 2008. Výška schválených žiadostí o nenávratný finančný príspevok konkrétne k 11. februáru tohto roku dosiahla za celé obdobie 61,4 mld. Sk, čo je vyše 98 % pri celkovom počte vyše 6 tisíc projektov. Tu treba uviesť, že väčšina týchto projektov je realizovaná v ekonomicky zaostávajúcejších regiónoch mimo Bratislavského kraja. K novému programovému obdobiu 2007 – 2013 štrukturálnych fondov treba uviesť, že svojím rozsahom na rozvoj regiónov Slovenska bude mať bezprecedentný dopad. V súčasnosti sa nám dostáva ako členskému štátu Európskej únie jedinečná možnosť efektívne využiť jeden z významných nástrojov na znižovanie regionálnych disparít. Budeme prvýkrát riadiť a implementovať prostriedky štrukturálnych fondov a Kohézneho fondu počas celej dĺžky jeho trvania, ktoré sú približne v sedemnásobne vyššom objeme v porovnaní so skráteným programovacím obdobím 2004 – 2006, čo, samozrejme, prikladá na vážnosti týchto úloh a na kapacitách, ktoré musia tieto úlohy zvládnuť. V auguste 2007 Európska komisia schválila Národný strategický a referenčný rámec na obdobie rokov 2007 – 2013. Jeho strategickým cieľom je výrazne zvýšiť do roku 2013 konkurencieschopnosť a výkonnosť regiónov a slovenskej ekonomiky a tiež zamestnanosť. Na Národný strategický a referenčný rámec nadväzuje séria jednotlivých operačných programov, cez ktoré bude priamo zabezpečovaná implementácia projektov v regiónoch a obciach Slovenska. Spolu, nebudem to už ani opakovať, ale treba to pripomenúť, je 11 operačných programov, ktorých hodnota pomoci je vyše 11 mld. eur. Môžem s potešením konštatovať, že už v decembri 2007 bolo v Európskej komisii schválených všetkých 11 operačných programov. Tu treba jednoznačne uviesť, že rozhodujúca časť finančných príspevkov, ktoré k nám prichádzajú z Európskeho spoločenstva, z Európskej komisie, z Európskej únie, je 10,9 mld. eur. Z týchto programov bude predovšetkým realizovaná v rámci cieľa konvergencia, kde patria všetky kraje Slovenskej republiky okrem Bratislavského. Každý z uvedených operačných programov má svoj regionálny priemet a bude na jednotlivých operačných programoch a ich riadiacich orgánoch, aby zabezpečili efektívne čerpanie týchto fondov s konečným cieľom podporiť sociálny a ekonomický rozvoj územia Slovenska a tiež aj jeho regiónov. Riadiace orgány sa poučili z programovacieho obdobia rokov 2004 – 2006 a kladú veľký dôraz na to, aby finančné prostriedky na podporu rozvoja regiónov mali synergický efekt, aby boli, jedným slovom, je to cudzie slovo, ale boli by komplementárne. Ak si predstavíme, že niekoľko tisíc projektov v rôznych oblastiach, doprava, trh práce, životné prostredie, regionálna infraštruktúra a informatizácia, priemysel, cestovný ruch, vzdelávanie, výskum a vývoj a podobne sa bude realizovať v období rokov 2008 až 2013 v rámci regiónov Cieľ a konvergencia, bude to mať nepochybne pozitívny dopad jednak na sociálno-ekonomický rozvoj obcí a regiónov, znižovanie regionálnych disparít, ale tiež, samozrejme, na riešenie problémov zaostávajúcich regiónov. Je to solidárne podaná ruka zo strany Európskej únie a našou povinnosťou je túto solidárne podanú ruku pri odstraňovaní týchto disparít maximálne tieto prostriedky zužitkovať. V novom programovacom období rokov 2007 – 2013 sa snažíme vyhnúť nedostatkom, ktoré boli v prvom programovacom období. V rámci nastavenia procesov pre čerpanie finančných prostriedkov zo štrukturálnych fondov, a prirodzene aj Kohézneho fondu, sa usilujeme o zjednotenie, zjednodušenie a zefektívnenie. Tento princíp sa uplatňuje na všetkých úrovniach riadenia pomoci, najmä vo vzťahu k prijímateľom z regiónov. Riadiace orgány zodpovedné za implementáciu fondov už spustili v decembri 2007 a v prvých dvoch mesiacoch tohto roku prvé výzvy na predkladanie nenávratných finančných príspevkov. Ide o Operačný program Zamestnanosť a sociálna inklúzia, Regionálny operačný program a Operačný program Životné prostredie. V najbližšom období očakávame spustenie ďalších výziev v ostatných programoch. S podporou regionálneho rozvoja a s vyrovnávaním regionálnych disparít úzko súvisí aj podpora rozvoja vidieka. Znižovaniu regionálnych disproporcií bude okrem štrukturálnych fondov prispievať aj Program rozvoja vidieka Slovenskej republiky na programovacie obdobie 2007 – 2013 s objemom finančných prostriedkov vyše 2,5 mld. eur. Cieľom tejto podpory je udržateľný rozvoj vidieckych oblastí s dôrazom na rozvoj ekonomických aktivít vhodných pre vidiek, na ochranu životného prostredia a kultúrneho fondu a zvýšenia kvality života vidieckeho obyvateľstva. Tento týždeň boli vyhlásené prvé výzvy na predkladanie projektov aj v tomto, osobitne sledovanom programe. Ďalšou oblasťou, ktorá napomáha rozvoju zaostávajúcich regiónov, je aj prijatie zákona č. 561/2007 o investičnej pomoci a o zmene a doplnení niektorých zákonov, ktorý legislatívne upravuje nové pravidlá v oblasti poskytovania štátnej pomoci a ktorý na rozdiel od predchádzajúceho zákona okrem iného podporuje aj v oblasti technologických centier, centier strategických služieb a oblasti poskytovania služieb v cestovnom ruchu. Podmienky a limity pri poskytovaní jednotlivých foriem investičnej pomoci sú v návrhu zákona upravené diferencovane podľa odvetia a podľa regiónu pri zachovaní vyššej miery pomoci projektom v menej rozvinutých regiónoch. Medzi ďalšie aktivity, ktoré podporujú znižovanie regionálnych rozdielov, patrí rozvoj dopravnej infraštruktúry a jej dopad na regionálny rozvoj. V oblasti rozvoja dopravnej infraštruktúry je našou základnou prioritou v súlade s programovým vyhlásením vlády výstavba a modernizácia dopravnej infraštruktúry zaradenej na Trans- European Transport Networks siete a podpora budovania nadradenej infraštruktúry Slovenskej republiky medzinárodného významu s cieľom odstraňovania regionálnych disparít v menej rozvinutých regiónoch našej vlasti. Napĺňanie týchto cieľov bude realizované viaczdrojovým financovaním spolufinancovaním z fondov Európskej únie, to je Kohézny fond a Európsky fond regionálneho rozvoja, zdrojmi zo štátneho rozpočtu, teda verejnými zdrojmi, zdrojmi zo spoplatnenia dopravnej infraštruktúry a zdrojmi verejno-súkromného partnerstva. Vláda venuje pozornosť aj dopadom regionálnej nevyváženosti na konkrétneho občana. Predovšetkým ide o problematiku zamestnanosti a nezamestnanosti a v niektorých prípadoch aj vami spomínanej chudoby. Návrh novely zákona o službách zamestnanosti, ktorý je v súčasnosti predmetom rokovania Národnej rady Slovenskej republiky, obsahuje okrem aktualizovaných existujúcich aktívnych opatrení na trhu práce aj nové príspevkové schémy na podporu zníženia regionálnych rozdielov v nezamestnanosti a na podporu riešenia dlhodobej nezamestnanosti a to najmä: 1. Nové aktívne opatrenia na trhu práce na uplatňovanie programového a projektového prístupu zameraného na zníženie regionálnych rozdielov z hľadiska zamestnanosti, nezamestnanosti najmä v zaostávajúcich regiónoch s vysokou nezamestnanosťou. 2. Systémového riešenia dlhodobej nezamestnanosti v ekonomicky  znevýhodnených regiónoch. Do riešenia uvedených problémov na regionálnych a lokálnych trhoch práce chceme aktívnejšie zapojiť vyššie územné celky, obce a sociálnych partnerov na týchto úrovniach v rámci výborov pre otázky zamestnanosti. Vláda sa snaží svojou účasťou priamo v regiónoch cez výjazdové zasadnutia v menej rozvinutých regiónoch na mieste umožniť členom vlády lepšie poznať problémy regiónov a prijať aj adekvátne opatrenia. Doteraz sme zasadali v niekoľkých zaostávajúcich regiónoch, kde sme prijali rad cielených uznesení a konkrétnych opatrení, posledné je zo včerajška v regióne okresu Brezno. Program tejto vlády je orientovaný predovšetkým na vytáranie podmienok pre dôstojný život každého občana bez ohľadu, kde v tejto nádhernej našej krajine nášho štátu, našej vlasti žije. Preto odstraňovanie regionálnych rozdielov neznamená vytvoriť Bratislavu na celkom Slovensku. Naopak, využiť hodnoty jednotlivých regiónov ako autonómny zdroj ich neopakovateľného ekonomického a sociálneho rozvoja. Som presvedčený, že sa nám to podarí. Ďakujem za pozornosť.